**Bukayo Saka** (s. 5. syyskuuta 2001 Ealing, Lontoo, Englanti) on englantilainen jalkapalloilija. Pelipaikaltaan hän on laitahyökkääjä, mutta osaa pelata myös keskikentällä. Hän on pituudeltaan 178-senttimetrinen. Hän edustaa Englannin Valioliigassa pelaavaa Arsenalia.

Seurajoukkueura
---------------

Saka nousi Arsenalin edustusjoukkueeseen ensimmäisen kerran kaudella 2018–2019, jolloin hän pääsi kentälle niin Valioliigassa kuin FA Cupissakin yhdessä ottelussa ja pelasi Eurooppa-liigassa kaksi ottelua – niistä toisessa täydet minuutit. Seuraavalla kaudella hän pelasi Valioliigassa 26 ottelua ja teki maalin heinäkuussa 2020 Wolverhampton Wanderersia vastaan. Arsenalin voittamassa FA Cupissa hän pelasi neljä ottelua ja teki maalin neljännellä kierroksella Bournemouthia vastaan mutta jäi välierässä ja loppuottelussa vaihtopelaajaksi. Eurooppa-liigassa hän pelasi kuusi ottelua ja teki maalin vierasotteluissa Eintracht Frankfurtia ja Standard Liègeä vastaan.

Kaudella 2020–2021 Saka pelasi 32 valioliigaottelua, joista 30 ottelua avauskokoonpanossa, ja teki niissä viisi maalia. Eurooppa-liigassa Arsenal eteni välieriin ja Saka pelasi yhdeksän ottelua, joissa hän teki kaksi maalia: ensimmäisen pudotuspelikierroksen ensimmäisessä osassa Benficaa ja puolivälierien jälkimmäisessä ottelussa Slavia Prahaa vastaan. Kaudella 2021–2022 Saka pelasi Arsenalin kaikki 38 valioliigaottelua, joista 36 ottelussa avauskokoonpanossa. Hän teki Valioliigassa 11 maalia, millä hän oli joukkueensa paras maalintekijä. Myös seuraavalla kaudella hän pelasi Arsenalin kaikissa liigaotteluissa, ja yhtä vaille kaikissa avauskokoonpanossa. Hän viimeisteli 14 maalia ja antoi 11 maalisyöttöä.

Maajoukkueura
-------------

Saka pelasi useissa Englannin nuorisomaajoukkueissa. Hän pelasi pääasiassa vasempana laitapuolustajana viisi ottelua alle 17-vuotiaiden EM-kilpailuissa 2018. Englanti eteni välieriin ja Saka teki Alankomaita vastaan pelatun välierän ratkaisseessa rangaistuspotkukilpailussa maalin mutta Alankomaat pudotti kuitenkin Englannin jatkosta.

Saka pelasi Englannin A-maajoukkueessa ensimmäisen kerran lokakuussa 2020 ystävyysottelussa Walesia vastaan. Ensimmäisen maalinsa hän teki viidennessä maaottelussaan kesäkuussa 2021 Englannin tuloksella 1–0 voittamassa ystävyysottelussa Itävaltaa vastaan. Myöhemmin samassa kuussa hän pelasi avauskokoonpanossa EM-kilpailujen kolmannessa alkulohko-ottelussa Tšekkiä vastaan ja neljännesvälieräottelussa Saksaa vastaan. Puolivälierässä hän ei pelannut mutta oli välierässä Tanskaa vastaan jälleen avauskokoonpanossa, ja hänen keskityksestään syntyi Englannin 1–1-tasoitusmaali puolustaja Simon Kjærin ohjatessa pallon omaan maaliin. Turnauksen loppuottelussa Italiaa vastaan Saka vaihdettiin kentälle 70. peliminuutilla. Jatkoajan jälkeisessä rangaistuspotkukilpailussa Saka valittiin laukojaksi aikuisten tasolla ensimmäistä kertaa urallaan; Italian maalivahti Gianluigi Donnarumma torjui hänen laukauksensa ja Italia voitti Euroopan mestaruuden.

Saka teki syksyn 2021 MM-karsintaotteluissa maalin koti- ja vierasottelussa Andorraa sekä kotiottelussa San Marinoa vastaan. MM-kilpailuissa 2022 hän pelasi avauskokoonpanossa muissa paitsi jatkopaikan kannalta merkityksettömässä viimeisessä alkulohko-ottelussa. Hän teki kaksi maalia ensimmäisessä alkulohko-ottelussa Irania vastaan ja yhden maalin neljännesvälieräottelussa Senegalia vastaan.

Saka on toukokuun 2023 loppuun mennessä pelannut 26 A-maaottelua, joissa hän on ollut avauskokoonpanossa 19 kertaa ja tehnyt kahdeksan maalia.

Pelityyli
---------

Sakan vahvuuksiksi kuvaillaan hänen nopeuttaan, peliälyään ja pallonhallintataitojaan. Saka on itse maininnut esikuvikseen Cristiano Ronaldon ja Freddie Ljungbergin.

Yksityiselämä
-------------

Saka on etniseltä taustaltaan joruba. Hänen vanhempansa muuttivat Nigeriasta Englantiin 1990-luvulla ja Sakalla on myös Nigerian kansalaisuus.

Saavutukset
-----------

### Seurajoukkue

* FA Cup: 2020
* FA Community Shield: 2020

### Maajoukkue

* Hopeaa: Euroopan-mestaruuskilpailut 2020

Lähteet
-------

1. ↑  Bukayo Saka Soccerway-sivustolla (englanniksi)
2. ↑  Bukayo Saka Transfermarkt-sivustolla (englanniksi)
3. ↑  Verrall, John: Arsenal Bukayo Saka shares what his best position actually is *hitc.com*.  10.2.2021. GRV Media Ltd. Viitattu 6.6.2022.
4. 1 2 3 4 5 6 7 8 9 10  Bukayo Saka Transfermarkt-sivustolla (englanniksi)
5. ↑  Vainikka, Jussi: Katso kyseenalainen ratkaisu! Näin Englanti meni EM-finaaliin ja Harry Kane murskasi tanskalaisten unelmat – "Moni olisi jättänyt viheltämättä"  8.7.2021. Yle. Viitattu 9.7.2021.
6. ↑  Virtanen, Ari: Italia voitti Euroopan mestaruuden rangaistus­potkuilla – Nuoret vaihtopelaajat epäonnistuivat ratkaisuhetkillä *Helsingin Sanomat*.  11.7.2021. Viitattu 13.7.2021.
7. ↑  Wallace, Sam: Bukayo Saka is a teenager who had never taken a penalty - so why was he asked to do it now? *The Telegraph*.  12.7.2021. Viitattu 13.7.2021. (englanniksi)
8. ↑  Hodson, Tony: Bukayo Saka: Premier League Player Watch *coachesvoice.com*. Coaches' Voice. Viitattu 6.6.2022.
9. ↑  Slavin, Harry: 'He's always working... I try to do that as well': New Arsenal hero Bukayo Saka reveals he idolises Cristiano Ronaldo as he says he loves Juventus striker's mentality *dailymail.co.uk*.  20.9.2019. Daily Mail. Viitattu 6.6.2022.
10. ↑  Critchley, Mark: Bukayo Saka hails mentor Freddie Ljungberg and reveals Arsenal legend’s Euro 2020 text message *independent.co.uk*.  11.6.2021. ESI Media. Viitattu 6.6.2022.
11. ↑  Dove, Ed: Saka explains Yoruba meaning of grandma-given name...Nigeria fans aren't impressed *goal.com*.  13.4.2022. Goal. Viitattu 6.6.2022.
12. ↑  Hayward, Stephen & Warburton, Dan: England star Bukayo Saka destined for greatness when school retired his shirt as a boy *mirror.co.uk*.  26.6.2021. Reach PLC. Viitattu 6.6.2022.
13. ↑  Udoh, Colin: Nigeria would love Bukayo Saka to play for the Super Eagles, but refuse to chase him *espn.com*.  28.7.2020. ESPN. Viitattu 6.6.2022.

Arsenal – Englannin Valioliiga

* 1 Ramsdale
* 3 Tierney
* 4 White
* 5 Partey
* 6 Gabriel
* 7 Saka
* 8 Ødegaard
* 9 Jesus
* 10 Smith Rowe
* 11 Martinelli
* 12 Saliba
* 14 Nketiah
* 15 Kiwior
* 16 Holding
* 18 Tomiyasu
* 19 Trossard
* 20 Jorginho
* 21 Vieira
* 24 Nelson
* 25 Elneny
* 30 Turner
* 31 Hein
* 34 Xhaka
* 35 Zintšenko
* Manageri Arteta


Englannin joukkue – Jalkapallon EM-kilpailut 2020
1 Pickford |
2 Walker |
3 Shaw |
4 Rice |
5 Stones |
6 Maguire |
7 Grealish |
8 J. Henderson |
9 Kane |
10 Sterling |
11 Rashford |
12 Trippier |
13 D. Henderson / Ramsdale |
14 Phillips |
15 Mings |
16 Coady |
17 Sancho |
18 Calvert-Lewin |
19 Mount |
20 Foden |
21 Chilwell |
22 White |
23 Johnstone |
24 James |
25 Saka |
26 Bellingham |
Valmentaja Southgate

Englannin joukkue – Jalkapallon MM-kilpailut 2022
1 Pickford |
2 Walker |
3 Shaw |
4 Rice |
5 Stones |
6 Maguire |
7 Grealish |
8 Henderson |
9 Kane |
10 Sterling |
11 Rashford |
12 Trippier |
13 Pope |
14 Phillips |
15 Dier |
16 Coady |
17 Saka |
18 Alexander-Arnold |
19 Mount |
20 Foden |
21 White |
22 Bellingham |
23 Ramsdale |
24 Wilson |
25 Maddison |
26 Gallagher |
Valmentaja Southgate



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Yhdysvallat

 |

 |